Νατάλια Γκρέις

Η **Νατάλια Γκρέις Μπαρνέτ** είναι μια νεαρή Αμερικανίδα γεννημένη στην Ουκρανία, της οποίας η ηλικία έχει αμφισβητηθεί από τους θετούς γονείς της. Συγκεκριμένα, το ουκρανικό πιστοποιητικό γέννησης της υποδεικνύει ότι γεννήθηκε στις 4 Σεπτεμβρίου του 2003. Ωστόσο, οι θετοί γονείς της Νατάλια, ο Μάικλ και η Κριστίν Μπαρνέτ, μετά από 2 χρόνια συμβίωσης υποστήριξαν ότι η κοπέλα ήταν στην πραγματικότητα ενήλικη και την κατηγόρησαν ότι ήταν «ψυχοπαθής» και «απατεώνας» που ήθελε να τους κάνει κακό.

## Ζωή και Εξελίξεις
Η Νατάλια Γκρέις γεννήθηκε στην Ουκρανία, στην πόλη Μικολάιβ, στις 4 Σεπτεμβρίου του 2003  και μετά τη γέννηση της δόθηκε σε ορφανοτροφείο. Σύντομα διαγνώστηκε με ένα είδους σπονδυλοεπιφυσιακής δυσπλασίας, η οποία αποτελεί μια σπάνια μορφή νανισμού.  Παρόλα αυτά το κοριτσάκι στάλθηκε στις Ηνωμένες Πολιτείες και δόθηκε προσωρινά σε ανάδοχες οικογένειες. Εντούτοις, την άνοιξη του 2010 υιοθετήθηκε από την οικογένεια Μπάρνετ. Σύμφωνα με τον Μάικλ, η οικογένεια τους πίστευε ότι η Νατάλια ήταν ένα παιδί έξι ετών με μια μορφή νανισμού και αρχικά ήταν χαρούμενοι που καλωσόρισαν το κοριτσάκι στη ζωή τους, εφόσον είχαν ήδη εμπειρία με παιδιά με αναπηρία, καθώς ο γιος τους Τζέικομπ έχει αυτισμό. Εντούτοις αργότερα άρχισαν να υποψιάζονται ότι η Νατάλια είναι πολύ μεγαλύτερη από ότι υποστήριζε. Επίσης μετά από διάφορα περιστατικά κατά τα οποία αναφέρθηκε ότι η Νατάλια επιτέθηκε στην οικογένεια της, ο Μάικλ πήγε την θετή του κόρη σε πολλούς θεραπευτές και υποστήριξε ότι να έλαβε διάγνωση ψυχοπάθειας για την κοπέλα.

Έτσι το 2012, το ζεύγος Μπαρνέτ υπέβαλε αίτηση στο δικαστήριο της Κομητείας Μάριον για να αλλάξει τα ουκρανικά αρχεία γέννησης της Νατάλια, υποστηρίζοντας ότι η κοπέλα γεννήθηκε το 1989. Το αίτημα τους έγινε δεκτό καθώς στηριζόταν στα λεγόμενα του οικογενειακού γιατρού της οικογένειας Μπαρνέτ και έτσι η ηλικία της Νατάλια άλλαξε από 8 σε 22 ετών. Κατόπιν, τον Ιούλιο του 2013, οι θετοί γονείς έστειλαν τη Νατάλια σε ένα διαμέρισμα στο Γουέστφιλντ της Ιντιάνα και αργότερα σε ένα άλλο στο Λαφαγιέτ της Ιντιάνα. Στη συνέχεια, οι Μπαρνέτ μετακόμισαν μαζί με τα βιολογικά τους παιδιά στον Καναδά, και εγκατέλειψαν την Νατάλια μόνη στο διαμέρισμα.  Λίγο αφότου έμεινε μόνη της, η Ναταλία καλέστηκε από τον Άντον και την Σίνθια Μανς να μείνει μαζί τους, καθώς παρατήρησαν ότι η κοπέλα δυσκολευόταν να επιβιώσει μόνη της. Σύντομα, οι Μπαρνέτ κατηγορήθηκαν για παραμέληση και παραπέμφθηκαν σε δίκη.

Οι αρχές κατάφεραν να εντοπίσουν μια γυναίκα που ονομαζόταν Άννα Βολοντιμύριβνα Γκάβα, ως πιθανή βιολογική μητέρα της Νατάλια. Ένα τεστ DNA που ακολούθησε έδειξε ότι η Άννα ήταν πράγματι η μητέρα της κοπέλας αφού ταίριαζαν με ποσοστό «99,999%». Κατόπιν εξέτασαν την ημερομηνία γέννησης.  Αν το 1989 ήταν πράγματι η σωστή χρονιά γέννησης, τότε η Γκάβα θα είχε γεννήσει την Νατάλια σε ηλικία 10 ετών. Οι εισαγγελείς πιστοποίησαν αυτό το γεγονός όταν έλαβαν στα χέρια τους αρχεία γέννησης από την βιολογική μητέρα και το νοσοκομείο της Ουκρανίας, τα οποία υποστηρίζουν ως γνήσια ημερομηνία γέννησης της Ναταλίας την 4η Σεπτεμβρίου του 2003. Παρόλα αυτά η υπόθεση παραμέλησης εκδικάστηκε με βάση την αναπηρία της Νατάλια και όχι την ηλικία της και έτσι οι Μπαρνέτ αθωώθηκαν. Το φθινόπωρο του 2023 η Νατάλια υπεβλήθη σε εξέταση αίματος, που διεξήχθη από το ιατρικό εργαστήριο TruDiagnostic. Η συγκεκριμένη εξέταση αποκάλυψε ότι είναι περίπου 22 χρονών, γεγονός που αποδεικνύει ότι ήταν 9 ετών όταν υιοθετήθηκε από το ζεύγος Μπαρνέτ το 2010. Κατά τη διάρκεια της εξέτασης μάλιστα, πίστευε ότι ήταν περίπου 20 ετών.

Η Σύνθια Μανς σχολίασε αργότερα ότι θεωρούσε ότι η Κριστίν Μπαρνέτ εμπνεύστηκε να αλλάξει νομικά την ηλικία της Νατάλια από την ταινία *Orphan (*Το Ορφανό) του 2009.

Από την πλευρά της η Κριστίν έδωσε συνέντευξη στην εφημερίδα DailyMail και δήλωσε ότι εκείνη και η οικογένεια της ήταν τα αληθινά θύματα, αφού τρομοκρατήθηκαν για χρόνια από τη μυστηριώδη απατεώνισσα. Συγκεκριμένα η Κριστίν υποστήριξε ότι όταν προσπάθησε να κάνει μπάνιο το νέο μέλος της οικογένειας την πρώτη φορά σοκαρίστηκε όταν ανακάλυψε ηβικές τρίχες και σύμφωνα πάντα με την ίδια, δεν άργησε να διαπιστώσει ότι η Νατάλια έκρυβε την έμμηνο ρύση της. Επιπλέον το ζεύγος Μπαρνέτ δήλωσε ότι η Νατάλια τους απειλούσε με μαχαίρια, αφόδευε και ουρούσε παντού και τρομοκρατούσε τον μικρότερο γιο τους. Επιπλέον έκανε απόπειρες κατά της ζωής τους εφόσον προσπάθησε να δηλητηριάσει τον καφέ της Κριστίν βάζοντας χλωρίνη και να σύρει τον Μάικλ σε έναν ηλεκτρικό φράχτη.

Ωστόσο, ο τρόπος που φερόταν οι Μπαρνέτ στην Ναταλία εγείρει αμφιβολίες για την ειλικρίνεια τους. Για παράδειγμα, ο Μάικλ περιέγραψε πώς η πρώην σύζυγος του ήταν χειριστική με όλη την οικογένεια ανάγκαζε την υιοθετημένη κόρη τους να παραδέχεται πράγματα που δεν έχει κάνει. Επίσης της ζητούσε να στέκεται στον τοίχο για ώρες, λερώνοντας τον εαυτό της εφόσον δεν της επιτράπηκε να πάει στην τουαλέτα. Επιπλέον σύμφωνα με μαρτυρίες, της επέβαλαν να κοιμάται έξω στη βεράντα ως τιμωρία, με αποτέλεσμα ένας γείτονας να καλέσει τις κοινωνικές υπηρεσίες. Το χειρότερο είναι ότι έβαζε τους γιους της να την χτυπάνε και να ουρούν στο κρεβάτι της Νατάλια με την δικαιολογία ότι η κοπέλα έπρεπε να σταματήσει να ουρεί μέσα στο σπίτι.

Εντούτοις, το ζεύγος Μανς που υιοθέτησε την Νατάλια το 2016, αρνήθηκε τα λεγόμενα των Μπαρνέτ, δηλώνοντας ότι η κοπέλα δεν έχει επιδείξει ανάρμοστη συμπεριφορά τα χρόνια που ζει στο σπίτι τους. Επιπλέον, η Νατάλια μπόρεσε να υπερασπιστεί τον εαυτό της δημόσια και να πει την δική της αλήθεια μέσα από ένα επεισόδιο της εκπομπής Dr. Phil.  Επιπρόσθετα με την ζωή της ασχολήθηκε το 2023 ο τηλεοπτικός σταθμός Investigation Discovery, μέσα από ένα ντοκιμαντέρ με τίτλο: "*The Curious Case of Natalia Grace" (Η Παράξενη Υπόθεση της Νατάλια Γκρέις).* Τέλος η ιστορία της είναι η βάση της τηλεοπτικής μίνι σειράς *Good American Family μέσα από την πλατφόρμα* Hulu*.* 

Σύμφωνα με το περιοδικό *People* , αφού η Νατάλια υιοθετήθηκε νόμιμα, ασπάστηκε τον θρησκευτικό τρόπο ζωής της οικογένειας Μανς και βοήθησε στη φροντίδα των 10 παιδιών τους ενώ ζούσε μαζί τους στην Ιντιάνα και αργότερα στο Τενεσί. Ωστόσο, γείτονες και φίλοι ισχυρίστηκαν ότι είδαν το ζεύγος Μανς να κακοποιεί σωματικά τη Ναταλία χτυπώντας την με ζώνη, την χαστούκιζαν στο πρόσωπο, την κλείδωσαν σε ένα δωμάτιο και την βίασαν. Παρόλα αυτά η Νατάλια αρνήθηκε να επιβεβαιώσει ή να διαψεύσει αυτούς τους ισχυρισμούς στο περιοδικό.

## Με ποιον μένει τώρα η Νατάλια Γκρέις;
Η Νατάλια επικοινώνησε με την Νικόλ και τον Βίνσεντ ΝτεΠολ, ένα ζευγάρι με νανισμό που είχε προσπαθήσει να την υιοθετήσει το 2009, αλλά δεν τα είχαν καταφέρει λόγω οικονομικών περιορισμών. Λίγο πριν τα Χριστούγεννα του 2023 η Νικόλ και η κόρη της Μακένζι πήγαν μέχρι το σπίτι της οικογένειας Μανς και πήραν μαζί τους κρυφά την Νατάλια. Από τότε ζει στο σπίτι των ΝτεΠολ, αν και η Νικόλ δήλωσε στο περιοδικό *People* ότι δεν σκοπεύει με τον σύζυγο της να υιοθετήσουν την Νατάλια νόμιμα επειδή πλέον είναι ενήλικη. Εξήγησε ότι η συγκατοίκηση τους είναι γενικά ειρηνική, αν και υπάρχουν κακές στιγμές. Η Ναταλία σπουδάζει με προοπτική να γίνει δασκάλα. Επίσης προετοιμάζεται για να υποβληθεί σε χειρουργικές επεμβάσεις που σχετίζονται με τις αναπηρίες της. 

Το 2024 η Νατάλια διαγνώστηκε με την πάθηση RAD, δηλαδή διαταραχή αντιδραστικής προσκόλλησης, η οποία εμφανίζεται συχνότερα σε άτομα που δεν δημιούργησαν δεσμό με τους φροντιστές τους σε νεαρή ηλικία ή σε άτομα που έχουν υποστεί κακοποίηση και παραμέληση.

Σύμφωνα με την ψυχιατρική βιβλιογραφία, διάφοροι παράγοντες αυξάνουν την πιθανότητα εμφάνισης αυτής της διαταραχής σε κάποιο άτομο, όπως είναι: η ύπαρξη πολλών διαφορετικών γονικών μορφών, η απομάκρυνση από τους κύριους φροντιστές μετά από συναισθηματικό δέσιμο μαζί τους, η εμπειρία αρκετών τραυματικών απωλειών από την παιδική ηλικία, η ύπαρξη γονικών μορφών που δεν προσπάθησαν να πλησιάσουν συναισθηματικά το παιδί και τέλος η μεγάλη παραμονή σε κάποιο ίδρυμα, κατά την οποία το παιδί δεν απέκτησε μια στοργική γονική φιγούρα.

Απο την μεριά της, η Νατάλια έχει παραδεχτεί ότι "*δεν της αρέσει να την εγκαταλείπουν*" και ότι "*έχει βιώσει την απώλεια από πολλούς ανθρώπους που έφυγαν από τη ζωή της*". Ενώ φαίνεται ότι η Νατάλια έχει τώρα ένα σταθερό και στοργικό σπίτι, εξακολουθεί να εκδηλώνει κάποιες φορές συμπεριφορά που συνάδει με τα συμπτώματα της διαταραχής RAD. Ωστόσο παρακολουθείτε και κάνει θεραπεία με ειδικό και προς το παρόν η φαρμακευτική αγωγή για το άγχος φαίνεται ότι βοηθούν την Νατάλια να αντιμετωπίσει επώδυνα τραύματα και εφιάλτες από το παρελθόν της.

## Αναφορές


Κατηγορία:Ουκρανοί μετανάστες στις Ηνωμένες Πολιτείες
Κατηγορία:Υιοθεσία, αναδοχή, φροντίδα ορφανών και εκτοπισμός
Κατηγορία:Δικαστικές διαμάχες